Skoonheidsprinses ploeg terug - Education - Windhoek Express
Sunday, February 17th, 2019 19:35:28
'n Groep meisies het kragte saamgesnoer om 'n daadwerklike verskil in hul gemeenskap te maak.
Clarisse saam met die Namibiese sanger Sunnyboy, terwyl sy die projek behartig het. Foto verskaf.
Hoewel die kroon nie vir hierdie meisie beskore was toe sy verlede jaar aan Mej. Tiener Namibië deelgeneem het nie, gebruik sy steeds die platform om 'n verskil te maak.
Clarisse Muller is verlede jaar as die eerste prinses in die Mej. Tiener Namibië-kompetisie aangewys en sy stel steeds 'n goeie voorbeeld van hoe om in haar gemeenskap terug te ploeg.
Sy en 'n groep meisies wat aan die skoonheidskompetisie deelgeneem het, is deur die Grove Mall gekontrakteer om tydens die feesseisoen geskenke wat deur kliënte in die winkelsentrum gekoop is, toe te draai.
“Ek het besluit om die geld aan twee laerskole in Windhoek te skenk, omdat die regering se subsidie elke jaar verminder en hulle sukkel om die nodige skoonmaakmiddels en skryfbehoeftes te bekom,” het Clarisse gesê.
Na die projek ten einde geloop het, het die Grove Mall besluit om die bedrag wat ingesamel is te verdubbel. Só is N$14 000 se skryfbehoeftes en ander benodigdhede gekoop wat eersdaags aan die Laerskool Pionierspark en Môreson oorhandig sal word.
“Ek was self in Parkies en dit is my kans om terug te ploeg,” het Clarisse gesê. “Ek was ook voorheen by Môreson betrokke en dit was heerlik om saam met hulle te werk.”
Volgens Corlia van Tonder van die inkoopsentrum, was dit 'n maklike besluit om by hierdie inisiatief betrokke te raak. “Onderwys is die toekoms van ons land en ons moet seker maak ons kinders geniet gehalte onderrig,” het sy aan Windhoek Express gesê.
Clarisse se ma Daphne is baie trots op haar dogter. “Jy het nie die titel nodig om 'n verskil te maak nie. Jy moet altyd daarna streef om 'n goeie rolmodel te wees.”
Clarisse hou ook nie hier op nie. Sy is vanjaar 'n graad 11-leerling by Windhoek Hoërskool en wil sy graag betrokke raak by die skool se Voice of Hope-projek.
Van die meisies van Mej. Tiener Namibië gaan die komende naweek 'n ontmoetingsessie by die Grove Mall hou. Diegene wat steeds 'n bydrae tot die projek wil maak, kan gerus enige skoonmaakmiddels en skryfbehoeftes by hulle kom aflewer.